U-I-251/09
Natisni
Opravilna št.:
U-I-251/09
Datum odločitve:
8. 7. 2010
ECLI:
ECLI:SI:USRS:2010:U.I.251.09
Akt:
Sklepa Vlade št. 17200-2/2009/14 in št. 17200-2/2009/15 z dne 30. 7. 2009
Izrek:
Pobudi za oceno ustavnosti sklepov Vlade št. 17200-2/2009/14 in št. 17200-2/2009/15 z dne 30. 7. 2009 se zavržeta.
Evidenčni stavek:
V postopku za oceno ustavnosti in zakonitosti predpisa Ustavno sodišče ni pristojno za presojo akta, ki po svoji pravni naravi ni predpis.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.5 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Aktov poslovanja/aktov internega značaja.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
posamični akt
Vlagatelj:
Miha Žagar, Izola in drugi
Datum vloge:
3. 11. 2009
Vrsta odločitve:
sklep
Vrsta rešitve:
zavrženje
Dokument:
US29215
Dokument v PDF obliki:
U-I-251-09.pdf
79 KB
Prenesite datoteko
U-I-251/09-16
8. 7. 2010
SKLEP
Ustavno sodišče je v postopku za oceno ustavnosti, začetem na pobudi Mihe Žagarja, Izola, in drugih, ter Denisa Ačka Jarkoviča, Koper, in drugih, ki jih vse zastopata Gregor Zupančič in mag. Matija Mauhler, odvetnika v Ljubljani, na seji 8. julija 2010
sklenilo:
Pobudi za oceno ustavnosti sklepov Vlade št. 17200-2/2009/14 in št. 17200-2/2009/15 z dne 30. 7. 2009 se zavržeta.
Obrazložitev
A.
1. Pobudniki izpodbijajo sklepa Vlade, ki naj bi na izviren način in s povratno veljavo spremenila ureditev glede programa zdravstvenih storitev, izhodišč za njegovo izvajanje in oblikovanja cen, kot so določeni v Splošnem dogovoru za leto 2009 (v nadaljevanju Dogovor). Zatrjujejo, da sklepa nista bila izdana po predpisanem postopku in v obliki predpisa, čeprav vsebujeta splošne in abstraktne pravne norme, ki navzven povzročajo pravne učinke, zaradi česar ju je treba šteti za predpis. Zato naj bi bila v neskladju s členi 2, 153, 154 in 155 Ustave. Pravni interes utemeljujejo z navedbami, da izpodbijana sklepa spreminjata Splošni dogovor za leto 2009, s čimer neposredno posegata v njihove pravice in pravne interese.
B.
2. Ustavno sodišče je s sklepom št. U-I-248/09, U-I-251/09, U-I-256/09 z dne 3. 12. 2009 pobudi sprejelo in sklenilo, da ju bo obravnavalo absolutno prednostno. Pobudi je zaradi skupnega obravnavanja in odločanja združilo, saj sta po vsebini enaki. Ker Ustavno sodišče pazi na obstoj procesnih predpostavk po uradni dolžnosti ves čas postopka, je moralo ob vsebinskem obravnavanju najprej presoditi, kakšna je pravna narava izpodbijanih sklepov Vlade.
3. Na podlagi pooblastila iz drugega odstavka 63. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 91/07 in 76/08 – v nadaljevanju ZZVZZ) Vlada odloči o spornih vprašanjih glede izhodišč za izvajanje programov in oblikovanje cen programov oziroma storitev ter glede drugih podlag za sklepanje pogodb z zdravstvenimi zavodi, drugimi zavodi in organizacijami, ki opravljajo zdravstveno dejavnost, ter zasebnimi zdravstvenimi delavci, o katerih ni bil sprejet dogovor med Zavodom za zdravstveno zavarovanje Slovenije (v nadaljevanju Zavod), pristojnimi zbornicami, združenji zdravstvenih zavodov in drugih zavodov, ki opravljajo zdravstveno dejavnost, ter ministrstvom, pristojnim za zdravstvo, oziroma niso bila urejena z odločitvijo arbitraže skladno s citirano zakonsko določbo. Na tej podlagi torej Vlada s svojo odločitvijo nadomesti voljo strank iz prvega odstavka 63. člena ZZVZZ, ki niso uspele skleniti Dogovora.
To pomeni, da je z navedeno odločitvijo Vlade mogoče urediti le vprašanja iz prvega odstavka 63. člena ZZVZZ, in to le v obliki, ki je za to predpisana. Tudi iz izpodbijanih sklepov Vlade izhaja, da le dopolnjujejo Dogovor, vendar niti po vsebini niti po obliki ne pomenijo izvršilnega predpisa Vlade, ki bi kot takšen določal pravice in obveznosti pobudnikov. Prav tako Vlada po ZZVZZ nima posebnega pooblastila, da bi tak predpis (lahko) izdala. Zakon je tudi ne pooblašča za izdajo enostranskih oblastvenih aktov, s katerimi bi lahko posegla v pravice ali obveznosti subjektov iz 63. člena ZZVZZ oziroma v pravno urejena razmerja med subjekti iz 65. člena ZZVZZ.
4. Ker torej izpodbijana sklepa Vlade nista predpisa, je Ustavno sodišče pobudo za oceno njune ustavnosti zavrglo zaradi nepristojnosti.
5. Pobudniki lahko svoje pravice iz pogodbenih razmerij uveljavljajo s pravnimi sredstvi pred pristojnimi sodišči, ki bodo morala presoditi, kakšen učinek, če sploh, imata izpodbijana sklepa Vlade na njihova pogodbeno urejena razmerja. S tem bodo hkrati odgovorila na vprašanje, ali je bilo zaradi izpodbijanih sklepov upravičeno znižanje plačil pobudnikom, določenih s pogodbami na podlagi sklenjenega Dogovora.
C.
6. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – uradno prečiščeno besedilo – ZUstS) in tretje alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik